পশ্চিমবঙ্গের ভূগোল
পশ্চিমবঙ্গ ভারতীয় প্রজাতন্ত্রের পূর্বদিকে অবস্থিত। এ-রাজ্যের উত্তরে হিমালয় এবং হিমালয়ের কোলে অবস্থিত নেপাল ও ভূটান রাষ্ট্র এবং সিক্কিম রাজ্য; পূর্বদিকে অসম রাজ্য ও বাংলাদেশ রাষ্ট্র, পশ্চিমে বিহার, ঝাড়খণ্ড ও ওড়িশা এবং দক্ষিণে বঙ্গোপসাগর। পশ্চিমবঙ্গের আয়তন ৮৮,৭৫২ বর্গ কিলোমিটার বা ৩৪,২৬৭ বর্গ মাইল। পশ্চিমবঙ্গের রাজধানী কলকাতা ভারতের তৃতীয় বৃহত্তম মেট্রোপলিটান বা মহানগরীয় অঞ্চল এবং তৃতীয় বৃহত্তম শহর।
কলকাতা জেলা
কলকাতা জেলা হল ভারতের পশ্চিমবঙ্গ রাজ্যের প্রেসিডেন্সি বিভাগের অন্তর্ভুক্ত একটি প্রশাসনিক অঞ্চল। এই জেলা রাজ্যের রাজধানী কলকাতা শহরের কেন্দ্রস্থলে অবস্থিত। কলকাতা পুলিশ ও কলকাতা পৌরসংস্থার এক্তিয়ার এলাকার অংশবিশেষ এই জেলার জেলা সমাহর্তার এক্তিয়ার এলাকাভুক্ত। কলকাতা জেলা পশ্চিমবঙ্গের একমাত্র জেলা যেটির কোনো মহকুমা নেই। এই জেলার উত্তরে ও পূর্বে উত্তর চব্বিশ পরগনা, পশ্চিমে হাওড়া এবং দক্ষিণে দক্ষিণ চব্বিশ পরগনা জেলা অবস্থিত। জেলা সমাহর্তার প্রধান কার্যালয় বিবাদীবাগ অঞ্চলে জেনারেল পোস্ট অফিসের উত্তরে অবস্থিত।